**Р Е П У Б Л И К А Б Ъ Л Г А Р И Я**

**НАРОДНО СЪБРАНИЕ**

# *Проект 23.08.2017г.*

# З А К О Н

**ЗА изменение и допълнение на Закона за устройството на Черноморското крайбрежие**

(обн., ДВ, бр. 48 от 2007 г.; изм. и доп., бр. 36 и 67 от 2008 г., бр. 19, 82 и 92 от 2009 г., бр. 45 и 82 от 2012 г., бр. 27, 28 и 66 от 2013 г.; Решение № 12 на Конституционния съд от 2013 г. – бр. 105 от 2013 г.; изм. и доп., бр. 40 и 98 от 2014 г. и бр. 9, 61 и 101 от 2015 г., изм. и доп. бр. 20 от 2016 г., изм. и доп. ДВ. бр. 36 от 2016 г., изм. ДВ. бр. 58 от 2017 г., изм. и доп. ДВ. бр.96 и 103 от 2017г., доп. ДВ. бр.28 от 2018г.)

1. Създават се чл. 6а и чл. 6б със следното съдържание:

„Чл. 6а. (1) Министърът на туризма групира морските плажове по функционален признак и въз основа на техни характеристики, от значение за възможните начини на ползване, както следва:

1. Група I - Морски плажове, разположени в непосредствена близост до урбанизирани територии;
2. Група II - Морски плажове, разположени в неурбанизирани територии, в близост до туристическа дестинация, включително урбанизирани територии и/или къмпинги;
3. Група III - Морски плажове, разположени в неурбанизирани територии, отдалечени от туристическа дестинация, вкл. урбанизирани територии и/или къмпинги;
4. Група IV - Морски плажове с ограничено ползване или определени за развиване на специализиран вид туризъм

(2) Определянето на групата на морския плаж по ал. 1 се извършва въз основа на критерии, отчитащи най-малко:

* 1. Географското разположение на морския плаж;
  2. Степента на урбанизация на териториите прилежащи към морския плаж;
  3. Природно-климатичните и екологични характеристики, влияещи върху посещаемостта на морския плаж и качество на водите за къпане;
  4. Близостта на морските плажовете до туристически дестинации, в т.ч. до туристически обекти или групи от туристически обекти по смисъла на Закона за туризма;
  5. Наличието и близостта на защитени територии и на защитените зони по смисъла на Закона за биологичното разнообразие.

(3) За всяка от групите по ал. 1, т. 1 – 3 се създават по три подгрупи. Министърът на туризма определя подгрупата на морските плажове в рамките на съответната група, въз основа на показатели, отразяващи най-малко:

1. Легловата база в прилежащата или разположената в близост урбанизирана територия;
2. Възможния максимален брой плажни места;
3. Преобладаващия релеф на брега, ограничаващ плажната ивица откъм сушата;
4. Изградената инженерна инфраструктура в зоната, тангираща с морския плаж;
5. Вида на морското дъно в определената за използване зона;
6. Екологичните характеристики на плажа, включително дали е естествено образувал се или изкуствен;
7. Други специфични показатели, които оказват съществено значение върху осъществяването на туристически дейности, като го ограничават или служат като предпоставка за развитието на специализирани видове туризъм.

(4) Групираните морски плажове се вписват в публичен електронен регистър, поддържан от министъра на туризма.

(5) Министърът на туризма актуализира определената група и подгрупа на морския плаж веднъж на три години, считано от датата на първоначалното им определяне, както и преди предоставянето на концесия или отдаването му под наем.

(6) Условията и редът за групиране на морските плажове и начинът на функциониране на регистъра по ал. 4, се определят с наредба, приета от Министерския съвет по предложение на министъра на туризма.

Чл. 6б. (1) Министърът на туризма класифицира морските плажове съобразно туристическите услуги, които могат да се предоставят на морския плаж, въз основа на минимални изисквания за техния вид и качество, свързани с:

1. Липсата или наличието на възможност за осигуряване допълнителна, към нормативно установения минимум, площ, в процент от общата площ на морския плажа, за свободно разполагане на плажни принадлежности от страна на посетителите;
2. Липсата или наличието на възможност за осигуряване на обособени блокове от разположени плажни чадъри и шезлонги на територията на морския плаж, извън площта за свободно разполагане на плажни принадлежности;
3. Липсата или наличието на възможност за осигуряване на обособени зони за комплексно предлагане на плажни услуги;
4. Липсата или наличието на възможност за определен вид и брой заведения за бързо обслужване и развлечение;
5. Липсата или наличието на възможност за обособяване на детски зони;
6. Липсата или наличието на възможност за обособяване и обезопасяване на отделни зони за спорт и спортни атракции;
7. Липсата или наличието на възможност за обособяване на зони за предоставяне на водноатракционни услуги, съобразно видовете плавателни средства, които могат да се ползват за тази цел;
8. Липсата или наличието на други специфични изисквания към вида и броя на предоставяните туристически услуги и средствата за тяхното предоставяне.

(2) Министърът на туризма класифицира морските плажове след определянето на съответната група и подгрупа, съответно след извършването на актуализацията по чл. 6а, ал. 5.

(3) Министърът на туризма поддържа публичен електронен регистър на класифицираните морски плажове.

(4) Видовете класове морски плажове, редът и начинът за определянето им и редът и начинът на функциониране на регистъра по ал. 3, се уреждат с наредбата по чл. 6а, ал. 6.“

1. В Чл. 7 се правят следните изменения и допълнения:
   1. В ал. 5 се създават изречения четири и пет:

„Условията на търга за отдаване под наем на морски плаж се публикуват до 30 дни преди крайния срок за подаване на заявленията за участие. Заповедта на министъра на туризма за провеждане на търг за отдаване под наем на морски плаж подлежи на предварително изпълнение при условията и по реда на Административнопроцесуалния кодекс.“

* 1. В Ал. 6 се създава изречение второ:

„Заповедта на министъра на туризма или на областния управител, с която се определят лицето, спечелило търга, и наемната цена, подлежи на предварително изпълнение при условията и по реда на Административнопроцесуалния кодекс.“

1. В чл. 8, се правят следните изменения и допълнения:
   1. В ал. 1 се правят следните изменения и допълнения:

а)Създава се т. 7 със следното съдържание:

„7. осъществява общ контрол по спазването на този закон;“

б)Досегашна т. 7 става т. 8.

* 1. Ал. 3 се изменя така:

„(3) Размерът на концесионното възнаграждение, съответно на наемната цена, се определя като се отчитат групата, подгрупата и класа на морския плаж, съобразно изискванията на наредбата по чл. 6а, ал. 6”.

1. В чл. 13 се създава ал. 8 със следното съдържание:

„(8) Главният архитект на съответната община разрешава издаването или отказва издаването на разрешението по ал. 3 в 30-дневен срок от възникването на основанието за това.“

1. В чл. 17а се правят следните изменения:
   1. Създава се ал. 2 със следното съдържание:

„(2) Забранява се поставянето на плажни принадлежности и палатки, а също и преминаването, паркирането и престоя на пътни превозни средства, ремаркета и полуремаркета, върху подвижни (бели) дюни, неподвижни дюни с тревна растителност (сиви дюни) и облесени дюни, попадащи в границите на зона "А", зона "Б" или в урбанизираните територии на населените места след границите на зона "А", освен в случаите на разрешено строителство по ал. 1.“

* 1. Създава се ал. 3 със следното съдържание:

„(3) Забраната за преминаване, паркиране и престоя на пътни превозни средства, ремаркета и полуремаркета по ал. 2 не се отнася до случаите на извършване на аварийно-спасителна дейност на територията на морския плаж.“

* 1. Досегашната ал. 2 става ал. 4.

1. В чл. 22а, се правят следните изменения и допълнения:
   1. В ал. 1 се създава т. 3 със следното съдържание:

„3. четиридесет на сто от наемната цена се превежда по бюджета на Министерство на туризма; Министерство на туризма отчита по бюджета си преведената сума на наемната цена като приходи от наем на морски плажове;“

* 1. В ал. 3 се създават т. 6 и 7 със следното съдържание:

„6. за осъществяване на дейности в изпълнение на програмата за развитие на туризма на територията на общината,;

7. за осъществяване на дейности по опазване и предпазване на морския плаж.“

* 1. Основният текст на ал. 4 се изменя така:

„(4) Средствата по ал. 1, т. 2 и 3 се разходват за:“

* 1. Създава се ал. 6 със следното съдържание:

„(6)Дейностите по ал. 3, т. 1, 2, 6 и 7 се осъществяват в условията на сътрудничество с областния управител и министъра на туризма.“

* 1. Създава се ал. 7 със следното съдържание:

„(7) Разходите по ал. 4, във връзка с ал. 1, т. 3 и ал. 3 се извършват чрез бюджета на Министерство на туризма въз основа на одобрена от министъра на финансите план-сметка за разходване на средствата и извършване на промени по реда на чл. 109 или 110 от Закона за публичните финанси.“

**§ 7.** В чл. 22е, се правят следните изменения:

1. Алинеи 1 и 2 се изменят изцяло, както следва:

„Чл. 22е. (1) Който, в нарушение на закона, ограничава правото на гражданите на свободен и безплатен достъп до морските плажове или определя такси за това, се наказва с глоба от 2000 лв. – до 4000 лв. или с имуществена санкция от 5000 лв. – до 10 000 лв.

(2) Когато нарушението по ал. 1 е извършено повторно, наказанието е глоба от 3000 лв. – до 6000 лв. или с имуществена санкция от 6000 лв. – до 12 000 лв.”

1. Алинеи 3, 4, 5 и 6 се отменят.

**§ 8**. В чл. 23, се правят следните изменения и допълнения:

1. Основният текст става ал. 1 и се изменя така:

„(1) Който в нарушение на закона поставя заграждения, ограничаващи свободния пешеходен достъп до обектите по чл. 6, ал. 4 и 5 се наказва с глоба от 3000 лв. – до 5000 лв. или с имуществена санкция от 5000 лв. – до 10 000 лв.“

2. Създава се ал. 2 със следното съдържание:

„(2) Когато нарушението по ал. 1 е извършено повторно, наказанието е глоба от 4000 лв. – до 8 000 лв. или с имуществена санкция от 6000 лв. – до 12 000 лв.”.

**§ 9.** Създава се чл. 23а със следното съдържание:

„Чл. 23а. (1) Който наруши разпоредбите на чл. 15 се наказва с глоба в размер от 1000 до 10 000 лв. или имуществена санкция в размер от 10 000 до 50 000 лв., ако не подлежат на по-тежко наказание.

(2) Когато нарушението по ал. 1 е извършено повторно, наказанието е глоба от 2000 лв. – до 20 000 лв. или с имуществена санкция от 20 000 лв. – до 100 000 лв.”

**§ 10.** В Чл. 24 се изменя така:

„Чл. 24. (1) Който наруши разпоредбата на чл. 10, ал. 4, т. 1 се наказва с глоба от 1000 лв. – до 5000 лв. или с имуществена санкция от 5000 лв. – до 10 000 лв.

(2) Когато нарушението по ал. 1 е извършено повторно, наказанието е глоба от 2000 лв. – до 6000 лв. или с имуществена санкция от 6000 лв. – до 12 000 лв.”.

**§ 11.** Чл. 24б се изменя така:

1. Основният текст на алинея 2 се изменя така:

„(2) За неизпълнение на задължението по чл. 13, ал. 8 на главния архитект на общината се налага глоба от 1000 до 5000 лв.“

2. Досегашната алинея 2, става алинея 3.

**§ 12.** Чл. 25, се изменя така:

* + 1. Алинея 1 се изменя, както следва:

„ (1) Който постави преместваем обект или съоръжение на територията на морския плаж в нарушение на чл. 10, ал. 4, т. 2 или чл. 13, ал. 3, ако по друг закон не е предвидено по-тежко наказание, се наказва с глоба от 1000 лв. – до 5000 лв. или с имуществена санкция от 5000 лв. – до 10 000 лв.“

* + 1. Алинея 2 се изменя, както следва:

„(2) Когато нарушението по ал. 1 е извършено повторно, наказанието е глоба от 2000 лв. – до 6000 лв. или с имуществена санкция от 6000 лв. – до 12 000 лв.”

* + 1. Алинея 3 се отменя.

**§ 13.** Създават се чл. 26 – чл. 37 със следното съдържание:

„Чл. 26. (1) Който постави преместваем обект или съоръжение на територията на неохраняем морски плаж или прилежащата му акватория, без да има право на това, се наказва глоба от 5000… лв. – до 10000… лв. или с имуществена санкция от 10000… лв. – до 50000… лв.

(2) Когато нарушението по ал. 1 е извършено повторно, наказанието е глоба от 6000… лв. – до 12000… лв. или с имуществена санкция от 12000 … лв. – до 60000… лв.

Чл. 27. (1) Който в нарушение на чл. 10, ал. 6 не изпълни изискването за осигуряване на равностоен достъп до морето по отношение на зоната на активната плажна площ по чл. 10, ал. 4, т. 1 за свободно разполагане на плажни принадлежности от страна на посетителите, се наказва глоба от 1000 лв. – до 5000 лв. или с имуществена санкция от 5000 лв. – до 10 000 лв.

(2) Когато нарушението по ал. 1 е извършено повторно, наказанието е глоба от 2000 лв. – до 6000 лв. или с имуществена санкция от 6000 лв. – до 12 000 лв.

Чл. 28.Който в нарушение на чл. 10, ал. 6 не обозначи зоната на активната плажна площ по чл. 10, ал. 4, т. 1 за свободно разполагане на плажни принадлежности с указателна табела, се наказва глоба от 500 лв. – до 1000 лв. или с имуществена санкция от 700 лв. – до 1400.

Чл. 29. (1) Който наруши разпоредбата на чл. 10, ал. 7 или ал. 8 се наказва с глоба от 1000 лв. – до 5000 лв. или с имуществена санкция от 2000 лв. – до 20 000 лв.

(2) Когато нарушението по ал. 1 е извършено повторно, наказанието е глоба от 2000 лв. – до 6000 лв. или с имуществена санкция от 4000 лв. – до 40 000 лв.

Чл. 30. (1) Който, в нарушение на закона, постави преместваеми обекти и съоръжения върху подвижни (бели) дюни, неподвижни дюни с тревна растителност (сиви дюни) и облесени дюни, попадащи в границите на зона "А", зона "Б" или в урбанизираните територии на населените места след границите на зона "А", ако по друг закон не е предвидено по-тежко наказание, се наказва с глоба от 1000 лв. – до 5000 лв. или с имуществена санкция от 2000 лв. – до 10 000 лв.

(2) Който, в нарушение на закона, постави плажни принадлежности или палатка върху подвижни (бели) дюни, неподвижни дюни с тревна растителност (сиви дюни) и облесени дюни, попадащи в границите на зона "А", зона "Б" или в урбанизираните територии на населените места след границите на зона "А", ако по друг закон не е предвидено по-тежко наказание, се наказва с глоба от1000до 3000… лв. или с имуществена санкция от 2000… - до 5000… лв.

(3) Който, в нарушение на закона, премине или спре пътно превозно средство за престой или за паркиране, върху подвижни (бели) дюни, неподвижни дюни с тревна растителност (сиви дюни) и облесени дюни, попадащи в границите на зона "А", зона "Б" или в урбанизираните територии на населените места след границите на зона "А", ако по друг закон не е предвидено по-тежко наказание, се наказва с глоба от 1000до 3000… лв. или с имуществена санкция от 3000… - до 5000… лв.

(4) Когато нарушението по ал. 1 е извършено повторно, наказанието е глоба от 2000 лв. – до 6000 лв. или с имуществена санкция от 4000 лв. – до 20 000 лв.”

(5) Когато нарушението по ал. 2 и 3 е извършено повторно, наказанието е глоба от 3000лв. – до 7000… лв. или с имуществена санкция от 5000… лв. – до 25000… лв.

Чл. 31. (1) Който, без да има право на това, разполага плажни принадлежности, които предоставя възмездно на посетителите на морския плаж и/или обвързва предоставянето им на посетителите на морския плаж като добавка към продавана стока или услуга, безвъзмездно или срещу привидна цена на друга стока или услуга, се наказва се наказва с глоба от 2 000 лв. – до 6 000 лв. или с имуществена санкция от 4 000 лв. – до 20 000 лв.

(2) Когато нарушението по ал. 1 е извършено повторно, наказанието е глоба от 5 000 лв. – до 10 000 лв. или с имуществена санкция от 10 000 лв. – до 40 000 лв.

Чл. 32. (1) Актовете за установяване на нарушенията по чл. 22е, 24, чл. 24б, ал. 2, чл. 26, 27, 28 и чл. 29 се съставят от длъжностни лица, определени от министъра на туризма.

(2) Актовете за установяване на нарушенията по чл. 24, 27, 28, и чл. 29 се съставят от длъжностни лица, определени от областните управители, в случаите, в които областните управители са оправомощени от министъра на туризма.

(3) Актовете за установяване на нарушения на чл. 10, ал. 2, т. 2, ал. 3, т. 1 и 2, чл. 12 и чл. 17а, ал. 1, предложение първо, се съставят от длъжностни лица, определени по реда на Глава двадесет и трета от Закона за устройството на територията.

(4) Актовете за установяване на нарушенията по чл. 23, 23а, 25 и чл. 30, ал. 1 освен, ако в закон е предвидено друго, се съставят от длъжностни лица от съответните общински администрации, определени от кмета на общината.

(5) В случай че министърът на туризма е сезиран за наличието на нарушение по чл. 23, 25 и чл. 30, ал. 1 и не е започнато административно наказателно производство по реда на ал. 4, актовете за установяване на нарушение се съставят от длъжностни лица, определени от министъра на туризма или от областните управители, в случаите, в които областните управители са оправомощени от министъра на туризма.

(8) Актовете за установяване на нарушения на чл. 10, ал. 2, т. 4 и чл. 24а се съставят от длъжностни лица, определени по реда на Глава шеста от Закона за подземните богатства.

(7) Актовете за установяване на нарушения на чл. 10, ал. 2, т. 5 и чл. 11, ал. 2, т. 2 се съставят от длъжностни лица, определени по реда на Глава дванадесета от Закона за водите.

(8) Актовете за установяване на нарушения на чл. 10, ал. 2, т. 6 и чл. 11, ал. 2, т. 1 се съставят от длъжностни лица, определени по реда на Глава шеста, Раздел II от Закона за управление на отпадъците.

(9) Актовете за установяване на нарушения на чл. 10, ал. 2, т. 7 и чл. 11, ал. 2, т. 3 се съставят от длъжностни лица, определени по реда на Глава осма от Закона за защита на растенията.

(10) Актовете за установяване на нарушенията по чл. 31 се съставят от длъжностни лица, определени от областните управители.

(11) Актовете за установяване на нарушенията по чл. 30, ал. 2 и 3 се съставят от длъжностни лица, определени от директорите на областните дирекции на Министерство на вътрешните работи.

Чл. 33. Наказателните постановления се издават:

1. От министъра на туризма или оправомощени от него длъжностни лица, за установени нарушения по чл. 22е, 23, 24, чл. 24б, ал. 2, чл. 26, 27, 28, 29, 30, ал. 1 и чл. 32, ал. 5.

2. От областните управители или оправомощени от тях длъжностни лица, за установени нарушения по чл. 23, 24, чл. 24б, ал. 2, чл. 26, 27, 28, 29, и чл. 32, ал. 5, в случаите, в които областните управители са оправомощени от министъра на туризма.

3. От компетентните органи, определени по реда на Глава двадесет и трета от Закона за устройството на територията, за установени нарушения на чл. 10, ал. 2, т. 2, ал. 3, т. 1 и 2, чл. 12 и чл. 17а, ал. 1, предложение първо.

4. От кмета на общината или оправомощени от него длъжностни лица, за установени нарушения чл. 23а. Наказателните постановления за нарушение по чл. 23, 25 и 30, ал. 1 се издават от кмета на общината или оправомощени от него длъжностни лица, с изключение на случаите по чл. 32, ал. 5.

5. От компетентните органи, определени по реда на Глава шеста от Закона за подземните богатства, за установените нарушения на чл. 10, ал. 2, т. 4 и чл. 24а.

6. От компетентните органи, определени по реда на Глава дванадесета от Закона за водите, за установени нарушения на чл. 10, ал. 2, т. 5 и чл. 11, ал. 2, т. 2.

7. От компетентните органи, определени по реда на Глава шеста, Раздел I от Закона за управление на отпадъците, за установени нарушения на чл. 10, ал. 2, т. 6 и чл. 11, ал. 2, т. 1.

8. От компетентните органи, определени по реда на Глава осма от Закона за защита на растенията, за установени нарушения на чл. 10, ал. 2, т. 7 и чл. 11, ал. 2, т. 3.

9. От директорите на областните дирекции на Министерство на вътрешните работи или оправомощени от тях лица, за установени нарушения на чл. 30, ал. 2 и 3.

„Чл. 34.За предотвратяване и преустановяване на административните нарушения по този закон, както и за предотвратяване и отстраняване на вредните последици от тях компетентният орган или оправомощени от него длъжностни лица прилага принудителни административни мерки”.

Чл. 35. (1) За преустановяване на административните нарушения по чл. 22е, 24, 26, 27, 28, чл. 29 и чл. 30, ал. 1 както и за предотвратяване и отстраняване на вредните последици от тях министърът на туризма или оправомощено от него лице:

1. Издава задължителни предписания за отстраняване на нарушението за сметка на нарушителя.

2. Издава задължителни предписания до нарушителя за отстраняване на плажните принадлежности, с чиято площ се нарушава процентното съотношение по чл. 10, ал. 4, т. 1. Нарушителят изпълнява задължителното предписание по предходното изречение за собствена сметка.

3. Издава задължителни предписания до нарушителя за отстраняване на преместваемите обекти по чл. 10, ал. 4, т. 2, с чиято площ се надвишава допустимата площ на преместваемите обекти и/или на допълнителната търговска площ от площта на морския плаж. Нарушителят изпълнява задължителното предписание по предходното изречение за собствена сметка.

4. Спира дейността на разположените от нарушителя преместваеми обекти по чл. 10, ал. 4, т. 2, както и достъпа до тях, включително чрез пломбиране и запечатване, до отстраняване на нарушението.

5. Отстранява нарушението за сметка на концесионера или наемателя.

(2) За преустановяване на административните нарушения по чл. 30, както и за предотвратяване и отстраняване на вредните последици от тях кметът на общината или оправомощено от него лице издава задължителни предписания за отстраняване на нарушението за сметка на нарушителя.

(3) Прилагането на принудителните административни мерки се извършва с мотивирана заповед на министъра на туризма, както и кметът на общината в случаите по ал.2 или на оправомощени от тях длъжностни лица.

(4) Заповедта за прилагане на принудителни административни мерки подлежи на незабавно изпълнение.

(5) Заповедта по ал. 3 може да се обжалва от заинтересованите лица по реда на Административнопроцесуалния кодекс.

(6) Обжалването на заповедта по ал. 3 не спира изпълнението ѝ.

„Чл. 36. (1) За предотвратяване и преустановяване на административните нарушения на чл. 10, ал. 2, т. 2, ал. 3, т. 1 и 2, чл. 12 и чл. 17а, ал. 1 предложение първо, се прилагат принудителни административни мерки, определени по вид, компетентни органи, които ги прилагат и начин за тяхното приложение, със Закона за устройството на територията.

(2) За предотвратяване и преустановяване на административните нарушения по чл. 10, ал. 2, т. 5 и чл. 11, ал. 2, т. 2 се прилагат принудителни административни мерки, определени по вид, компетентни органи, които ги прилагат и начин за тяхното приложение, със Закона за водите.

(3) За предотвратяване и преустановяване на административните нарушения по чл. 10, ал. 2, т. 6 и чл. 11, ал. 2, т. 1 се прилагат принудителни административни мерки, определени по вид, компетентни органи, които ги прилагат и начин за тяхното приложение, определени със Закона за управление на отпадъците.

Чл. 37. Установяването на нарушенията, издаването, обжалването и изпълнението на наказателните постановления се извършват по реда на Закона за административните нарушения и наказания, доколкото с този закон не е предвидено друго.“

**§ 14.** § 1, т. 5, б. „б“ от допълнителните разпоредби се отменя.

**ПРЕХОДНИ И ЗАКЛЮЧИТЕЛНИ РАЗПОРЕДБИ**

**§ 15.** Министерският съвет издава наредбата по чл. 6а, ал. 6 в срок до шест месеца от датата на обнародването на този закон в „Държавен вестник”.

**§ 16.** Министерският съвет привежда издадените подзаконови нормативни актове в съответствие с разпоредбите на този закон в тримесечен срок от влизането в сила на наредбата по **§ 15.**

**§ 17.** В чл. 77 от Закона за здравето (обн. ДВ, бр. 70 от 2004 г., изм. и доп., бр. 46, 76, 85, 88, 94 и 103 от 2005 г., бр. 18, 30, 34, 59, 71, 75, 80, 81, 95 и 102 от 2006 г., бр. 31, 41, 46, 53, 59, 82 и 95 от 2007 г., бр. 13, 102 и 110 от 2008 г., бр. 36, 41, 74, 82, 93, 99 и 101 от 2009 г., бр. 41, 42, 50, 59, 62, 98 и 100 от 2010 г., бр. 8, 9, 45 и 60 от 2011 г., бр. 38, 40, 54, 60, 82, 101 и 102 от 2012 г., бр. 15, 30, 66, 68, 99, 104 и 106 от 2013 г., бр. 1, 98 и 107 от 2014 г., бр. 9, 72, 80 и 102 от 2015 г., бр. 17 и 27 от 2016 г., бр. 98 и 103 от 2016 г., и бр. 58 и 102 от 2017 г., изм. и доп., бр. 18 от 2018 г., на ДВ) се правят следните изменения:

1. В т. 1 думите „крайбрежната плажна ивица и“ и „на крайбрежната плажна ивица и“ се заличават;

2. Точки 2 и 4 се отменят.

**§ 18.** Законът влиза в сила от деня на обнародването му в "Държавен вестник".

Законът е приет от 44-ото Народно събрание на ………………… 2018 г. и е подпечатан с официалния печат на Народното събрание.

**ПРЕДСЕДАТЕЛ НА**

**НАРОДНОТО СЪБРАНИЕ:**

**М О Т И В И**

**към проекта на Закон за изменение и допълнение на Закона за устройството на Черноморското крайбрежие**

С предлаганите в настоящия законопроект изменения и допълнения на Закона за устройството на Черноморското крайбрежие (ЗУЧК) се цели създаването на необходимата нормативна база способстваща за въвеждане на възможността за групиране и класифициране на морските плажове, съобразно техните физико-географски дадености и видовете туристически услуги, които могат да бъдат предоставяни в рамките на дейностите по стопанисването им.

Обособяването на морските плажове в определени групи и установяването на възможност за тяхното класифициране, отразява необходимостта от диференцирането им съобразно наличието на определени общи белези, които са от значение за реда, по който следва да се определят размерите на концесионните плащания и наемните цени, при възлагането на концесии и съответно – изборът на наемател и сключването на договори за наем. В тази връзка с предложената законодателна инициатива се цели създаването на съответните законови текстове, които ще дадат възможност за последващо групиране и класифициране на морските плажове и обвързването им с определянето на размерите на концесионните плащания и наемните цени.

Във връзка с горното, се предлага създаването нови групи законови разпоредби в три основни направления, с които да се уредят обществените отношения, свързани с групирането, класифицирането на морските плажове като действия, намиращи пряко отражение върху реда на тяхното стопанисване и приложими бизнес модели.

С разпоредбите на новия чл. 6а в компетенциите на министъра на туризма се въвежда правомощието по извършване на групиране на морските плажове в зависимост от техните функционални признаци и въз основа на такива техни характеристики, които влияят върху възможните начини на ползването им. С нормата се дефинират четири основни групи морски плажове, като за първите три от тях се предлага и създаването на съответни под-групи. Предвижда се подвеждането на съответен морски плаж под определена група да се осъществява въз основа на минимален набор от обективни критерии, отразяващи: географското разположение на морския плаж; степента на урбанизация на териториите прилежащи към морския плаж; природно-климатичните и екологични характеристики, влияещи върху посещаемостта на морския плаж; и близостта на морските плажовете до туристически дестинации, в т.ч. до туристически обекти или групи от туристически обекти по смисъла на Закона за туризма.

Основната цел пред създаването на този механизъм за групиране на морските плажове, се определя като дейност, с която, при отчитане спецификата и общите характеристики на морските плажове, съответно съществуващите възможности за ползването им и в този смисъл - удовлетворяване нуждите на различните видове потребители при предоставяне на различни видове туристически услуги, се цели постигане на оптимално решение, водещо до максимална степен на ефективност и ефикасност при стопанисването им (в т.ч. и в рамките на концесионни или наемни правоотношения). В тази връзка морските плажове следва да се разглеждат като ограничен ресурс, който служи за предоставянето на съответни туристически услуги, в рамките на туристическия продукт. Предвид това се предлага определянето на съответна подгрупа на морски плаж, като допълнително ниво на специфициране да се извършва въз основа на данни, отразяващи като минимум характеристики, свързани с: легловата база в прилежащата или разположената в близост урбанизирана територия; възможния максимален брой плажни места; преобладаващия релеф на брега, ограничаващ плажната ивица откъм сушата; изградената инженерна инфраструктура в зоната, тангираща с морския плаж; вида на морското дъно в определената за използване зона; екологичните характеристики на плажа; и други специфични показатели, които оказват съществено значение върху осъществяването на туристически дейности, като го ограничават или служат като предпоставка за развитието на специализирани видове туризъм.

Наборът от критерии, чиято оценка ще позволи подвеждането на определен морски плаж под една или друга група и подгрупа, позволяват постигането на стратегическите цели, свързани с устойчивото развитие и конкурентоспособността на националния туристически продукт, в съчетание с осигуряване защита на потребителите на туристическите услуги. В тази връзка обстоятелствата, които са съобразени, включват:

* Географското местоположение на морските плажове, предопределящо наличието на определени природно-климатични и екологични характеристики, влияещи върху посещаемостта им;
* Основни характеристики на отделните плажове като размери (дължина и ширина) и площ, а също така вид на повърхността, релеф на брега, вид на морското дъно и пр.;
* Капацитет на отделните морските плажове, установен на базата на възможния брой плажни места, определени въз основа на норматив за едно плажно място в кв. м.;
* Съществуващата степен на посещаемост на морските плажове и в тази връзка - оценка на търсенето на определени услуги, предоставяни или които могат да бъдат предоставяни;
* Устройствено-териториални аспекти, свързани със степента и вида на урбанизация на прилежащите територии;
* Близостта на морските плажовете до туристически дестинации, в т.ч. до туристически обекти или групи от туристически обекти;
* Инфраструктурни характеристики на прилежащите територии, като наличието на изградена техническа инфраструктура;
* Други специфични характеристики, които оказват съществено значение върху осъществяването на туристическите дейности, като го ограничават или служат като предпоставка за развитието на специализирани видове туризъм – напр. свързани с националната сигурност и отбраната на страната; с опазването на околната среда и защитените територии и др.

Използването на горепосочените критерии е съсредоточено върху определяне на привлекателността им от гледна точка на туристите и от тук – от гледна точка на привлекателността им за извършване на съответните съпътстващи икономически дейности, свързани с предоставянето на туристически услуги.

На следващо място, с предложената редакция на чл. 6б, се въвежда класификация на морските плажове съобразно туристическите услуги, които могат да се предоставят на морския плаж, въз основа на минимални изисквания за техния вид и качество. Минималните показатели, които следва да се вземат под внимание при определянето на класовете морски плажове включват изисквания, свързани с:

* Липсата или наличието на възможност за осигуряване допълнителна, към нормативно установения минимум, площ, в процент от общата площ на плажа, за свободно разполагане на плажни принадлежности от страна на посетителите;
* Липсата или наличието на възможност за осигуряване на обособени блокове от разположени плажни чадъри и шезлонги на територията на плажа извън площта за свободно разполагане на плажни принадлежности;
* Липсата или наличието на възможност за осигуряване на обособени зони за комплексно предлагане на плажни услуги;
* Липсата или наличието на възможност за определен вид и брой заведения за бързо обслужване и развлечение;
* Липсата или наличието на възможност за обособяване на детски зони;
* Липсата или наличието на възможност за обособяване и обезопасяване на отделни зони за спорт и спортни атракции;
* Липсата или наличието на възможност за обособяване на зони за предоставяне на водноатракционни услуги, съобразно видовете плавателни средства, които могат да се ползват за тази цел;;
* Липсата или наличието на други специфични изисквания към вида и броя на предоставяните туристически услуги и средствата за тяхното предоставяне.

Диференцирането на морските плажове, съобразно наличието на определени белези, е пряко свързано с установяването на специален законов режим за всяка от групите, подгрупите и класове морски плажове, предпоставящ различни изисквания по отношение на ползването им и извършването на определени дейности, при спазване на общите законови разпоредби. С оглед на спецификата на разглежданата от законопроекта материя, се предвижда нейното допълнително доразвиване и детайлизиране в подзаконова нормативна уредба, която ще бъде предложена от министъра на туризма. Гарантирането на необходимото ниво на публичност и прозрачност в дейността по групиране и класифициране на морските плажове се постига с вписването на морските плажове в публичните регистри, които следва да се създадат въз основа на чл. 6а, ал. 4 и чл. 6б, ал. 3.

Във връзка с горното, създаването на отделни групи и класове морски плажове и прилагането на различен правен режим спрямо тях, е пряко свързано и следва да окаже пряко въздействие върху основните белези и бизнес модели, използвани при възлагането на концесии (съответно – договори за наем) на морски плажове. В този смисъл е предложената нова редакция на чл. 8, ал. 3 на ЗУЧК. Изменителният характер на предложения текст, се състои в отпадане на съществуващото към момента неизчерпателно изброяване на критериите и характеристиките на морските плажове при определяне на минималните размери на концесионните плащания и наемните цени и обвързването му с групата, подгрупата и класа на морския плаж, определени в съответствие с разпоредбите на новите чл. 6а и 6б, и въз основа на предвидената подзаконова нормативна уредба. Въвежда се изискване минималния размер на концесионното плащане, съответно на наемната цена, да бъдат определяни по начин, гарантиращ обективно най-доброто съотношение между качество и цена. По този начин се цели съчетаване на количествено измеримите характеристики на морските плажове, с качествени показатели, позволяващо, в допълнение към извършеното им профилиране, постигането на икономически най-изгодния подход при стопанисването им.

Условията и редът за групиране на морските плажове, видовете класове морски плажове, както редът и начинът за определянето им се определят с наредба, приета от Министерския съвет, по предложение на министъра на туризма.

На следващо място със законопроекта се предвижда изрично, че заповедите на министъра на туризма, с които се нарежда провеждането на търгове с тайно наддаване за отдаване под наем на обекти – изключителна държавна собственост, представляващи морски плажове и заповедите за определяне на спечелили проведените търгове с тайно наддаване за отдаване под наем на обекти – изключителна държавна собственост, представляващи морски плажове подлежат на предварително изпълнение. Това допълнение на разпоредбата на чл. 7, ал. 6 се предлага с оглед необходимостта от навременно провеждане на тръжните процедури и сключване на договорите за наем, предвид обвързаността с периода от време от годината, в който те могат да бъдат ефективно изпълнявани от страна на наемателите. По този начин ще се гарантира ефективното реализиране на правата и задълженията по договорите и ще се повиши правната сигурност, като ще се даде възможност за правилно планиране и извършване на съответните дейности, попадащи в предмета им.

Предварителното изпълнение на заповедите се мотивира с оглед изпълнение на задължителните дейности от определения за наемател на морския плаж, като използването на този обект е свързан с осигуряване защитата на живота или здравето на гражданите от една страна, както и защита на особено важни държавни или обществени интереси, възложени по силата на закон – ЗУЧК. Последните следва да бъдат осигурени през активния туристически морски сезон за обезпечаване спокойствието и сигурността на летуващите граждани и техните семейства, посещаващи морския плаж. Своевременното определяне на наемател на морския плаж налага извод за продължаване на процедурата по отдаването под наем на обекта, представляващ изключителна държавна собственост. Безспорно е, че при закъснение изпълнението на задължителните дейности могат да настъпят значителни вреди и сериозна опасност по отношение на живота и здравето на гражданите, а от това и увреждане на държавни и обществени интереси във връзка с неизпълнени дейности при използване на морския плаж.

Законопроектът предвижда и съществени изменения в административнонаказателните разпоредби на ЗУЧК. В следствие на извършен анализ на забранителните и ограничителните разпоредби на закона са разписани конкретни административнонаказателни текстове. Административните наказания са определени в съответствие с извършена преценка на степента на засягане на обществения интерес при нарушаването на съответната разпоредба на закона. Прецизирани са също така нормите, засягащи и органите, които са ангажирани с административното производство при установяването на нарушенията и определянето на наказанията. Предвижда се препращане към правилата за реализиране на административнонаказателното производство в съответния закон, в случаите в които се засяга област на регулиране, попадаща в компетентността на друг административен орган.

С разпоредбите на новите текстове се определят изрично и видовете преустановителни и възстановителни принудителни административни мерки, които биха могли да бъдат прилагани от министъра на туризма с оглед извършени нарушения на разпоредбите на ЗУЧК. В този смисъл ЗУЧК се привежда в съответствие с изискването, поставено от чл. 23 от Закона за административните нарушения и административните наказания, съгласно който случаите, когато могат да се прилагат принудителни административни мерки, техният вид, органите, които ги прилагат, и начинът за тяхното приложение, както и редът за тяхното обжалване следва да бъдат уредени в съответния специален закон. В допълнение чрез препращане към Закона за устройството на територията, Закона за водите и Закона за управление на отпадъците, се предвижда разширяване на обхвата на действие на техните разпоредби, уреждащи възможностите за прилагане на съответните принудителни административни мерки и спрямо нарушения на текстове от ЗУЧК.